**SEKMADIENIO SKAITINIAI**

LITAUISK søndagsblad

 **31. ALMINNELIG SØNDAG**

**XXXI EILINIS SEKMADIENIS (B/\_ABC)**

**Pirmasis skaitinys Įst 6, 2–6. Skaitinys iš Pakartoto Įstatymo knygos.**

Mozė kalbėjo tautai: „Pagarbiai bijok Viešpaties, savo Dievo, visas tavo dienas ir laikykis visų jo įsakymų, kuriuos tau duodu, kad ilgai išsilaikytumei. Klausykis tad, Izraeli, laikykis jų ištikimai, kad tau gerai sektųsi ir didžiai daugintumeisi krašte, tekančiame pienu ir medumi, kaip Viešpats, tavo protėvių Dievas, yra tau pažadėjęs. Klausykis, Izraeli! Viešpats yra mūsų Dievas, vien tik Viešpats. Mylėsi Viešpatį, savo Dievą, visa širdimi, visa siela ir visomis jėgomis. Paimk į širdį šiuos žodžius, kuriuos tau šiandien įsakau.“ **Tai Dievo žodis.**

**Atliepiamoji psalmė Ps 17 (18), 2–3a. 3bc–4. 47 ir 51ab (P.: 2)**

**P. Myliu tave, Viešpatie, mano stiprybe!**

„Myliu tave, Viešpatie, mano stiprybe! † Viešpatie, uola manoji, \*

mano, tvirtove, gelbėtojau mano! – P.

Mano Dieve, prieglobsti mano, kur atrandu pastogę, \* mano skyde, mano išganymo jėga, mano tvirtove!“ Viešpaties šlovingojo šaukiausi \*

ir buvau išgelbėtas nuo visų savo priešų. – P.

Tegyvuoja Viešpats! † Tebūna pašlovintas jis, uola manoji, \* išaukštintas Dievas, kuris mane išvadavo! Tu pergales padovanoji savo karaliui, \*

rodai ištikimą meilę savo pateptajam. – P.

**Antrasis skaitinys Žyd 7, 23–28. Skaitinys iš Laiško žydams.**

Broliai ir seserys! Ankstesniojo Įstatymo kunigais tapdavo daugelis, nes mirtis jiems sukliudydavo ilgiau pasilikti. O kadangi šitas išlieka per amžius, jis turi neatšaukiamą kunigystę. Todėl jis per amžius gali išgelbėti tuos, kurie per jį eina prie Dievo. Jis amžinai gyvas, kad juos užtartų. Mums ir priderėjo turėti tokį Vyriausiąjį Kunigą: šventą, nekaltą, tyrą, atskirtą nuo nusidėjėlių ir išaukštintą virš dangaus. Jam nereikia, kaip kitiems vyriausiesiems kunigams, kasdien atnašauti aukas pirma už savo nuodėmes, paskui už tautos, nes jis tai atliko vieną kartą visiems laikams, paaukodamas pats save. Įstatymas skirdavo vyriausiaisiais kunigais žmones, turinčius silpnybių, o po Įstatymo duotos priesaikos, žodis paskyrė amžiams tobulą Sūnų.   **Tai Dievo žodis.**

**Posmelis prieš Evangeliją Jn 14, 23**

P. Aleliuja. – Jei kas mane myli, laikysis mano žodžio, – sako Viešpats, –

ir mano Tėvas jį mylės; ir mes pas jį ateisime. – P. Aleliuja.

**Evangelija Mk 12, 28b–34. ✠ Iš šventosios Evangelijos pagal Morkų.**

Anuo metu vienas Rašto aiškintojas priėjo prie Jėzaus ir paklausė jį, koks yra visų pirmasis įsakymas. Jėzus jam atsakė: „Pirmasis yra šis: Klausyk, Izraeli, – Viešpats, mūsų Dievas, yra vienintelis Viešpats; tad mylėk Viešpatį savo Dievą visa širdimi, visa siela, visu protu ir visomis jėgomis. Antrasis: Mylėk savo artimą kaip save patį. Nėra įsakymo, didesnio už šiuodu.“ Tuomet Rašto aiškintojas jam atsakė: „Gerai, Mokytojau, tu teisybę pasakei: Dievas yra vienintelis ir nėra kito šalia jo; o mylėti jį visa širdimi, visu protu ir visomis jėgomis bei mylėti artimą kaip save patį svarbiau už visas deginamąsias atnašas ir kitokias aukas.“ Matydamas, kaip išmintingai jis atsakė, Jėzus jam tarė: „Tu netoli nuo Dievo Karalystės!“ Ir niekas daugiau nebedrįso jo klausinėti. **Tai Viešpaties žodis.**